钦定古今图书集成/历象汇编/岁功典/第058卷 > 秋怀 谢惠连
## 钦定古今图书集成/历象汇编/岁功典/第058卷 > 秋怀 谢惠连

平生无志意，少小婴忧患。如何乘苦心，矧复值秋晏。
皎皎天月明，奕奕河宿烂。萧瑟含风蝉，寥唳度云雁。
寒商动清闺，孤灯暧幽幔。耿介繁虑积，展转长宵半。
夷险难预谋，倚伏昧前算。虽好相如达，不同长卿慢。
颇悦郑生偃，无取白衣宦。未知古人心，且从性所玩。
宾至可命觞，朋来当染翰。高台骤登践，清波时陵乱。
“颓魄不再圆，倾羲无两旦。金石终销毁，丹青暂雕焕。
各勉元发欢，无贻白首叹。因歌遂成赋，聊用布亲串。”